Bristol VR

Bristol VR係一款由英國Bristol出嘅後置引擎雙層巴士。

初期發展 
喺1960年代，Bristol構思一款可以配單層或者雙層車身嘅後置引擎巴士。巴士嘅引擎係打直擺喺尾輪跨右邊，擺法同當時市場上嘅利蘭Atlantean同埋丹拿Fleetline唔同，而散熱水箱就擺喺車頭。佢可以配吉拿6LW、吉拿6LX或者利蘭O.600引擎，經半自動波箱去行U形尾軸。至於長度方面就有33呎同埋36呎兩款。

呢隻底盤喺發展期間係叫做N型。喺1966年有兩架配吉拿6LX引擎同埋Eastern Coach Works車身嘅33呎樣辦巴士亮相，型號正式被訂為VR，即係Vertical Rear噉解。其後呢隻引擎打直擺嘅VR多咗個名叫VRL。1967年中，Bristol宣佈會出橫置引擎版VR，長度方面有30呎同埋33呎兩款，型號全名係VRT。

量產型Bristol VR巴士喺1968年開始交貨。

VRL 
由於Bristol VRL唔符合英國政府喺1968年開始嘅買新巴士資助嘅要求，所以VRL出得好少，兼且全部係36呎版。

Bristol VRL喺英國本土只得Standerwick公司買，佢哋都係配ECW車身嘅客車。另外有VRL被運去南非約翰奈斯堡同埋普利托里亞行，佢哋配Bus Bodies (South Africa) Limited車身。

最後一架Bristol VRL喺1972年出。

VRT 
最初期嘅Bristol VRT Series 1可以配吉拿6LX或者吉拿6LXB引擎。由於VRT Series 1底盤本身有唔少問題，所以Bristol喺1970年推出VRT Series 2。到咗1974年，Bristol再推出VRT Series 3，採用密封式引擎室，並喺引擎室加裝通風系統減低噪音，佢除咗吉拿6LX同埋吉拿6LXB引擎之外，亦有用其他引擎，包括利蘭510、利蘭501、吉拿6LXC同埋利蘭O.680。

Bristol VRT喺英國除咗國營嘅巴士公司同埋Passenger Transport Executive之外，亦有唔少市營或者私營嘅巴士公司買。車身方面亦唔再好似以前嘅Bristol Lodekka淨係配ECW，亦有Northern Counties、亞歷山大、東蘭開夏、Willowbrook同埋都城嘉慕威曼車身。

另外喺1970年有十幾副VRT底盤喺東蘭開夏間廠燒咗，其中一副VRT Series 1底盤俾人整返好同埋運咗去澳洲，配Smithfield單層巴士車身。

Bristol VRT喺1981年俾嗰時喺同一間廠出嘅利蘭奧林比安取代。

Bristol Commercial Vehicles Enthusiasts網頁 - 包含多架VR巴士嘅去向

巴士型號